সারদা মামলায় সিবিআই তদন্তকে টেলিভিশনের মেগা ধারাবাহিকের সঙ্গে তুলনা করে মঙ্গলবারই সিজিও কমপ্লেক্সের অনতিদূরের সভামঞ্চ থেকে সিপিএমের রাজ্য সম্পাদক তথা বিরোধী দলনেতা সূর্যকান্ত মিশ্র হুঙ্কার ছেড়েছিলেন, ‘‘সিরিয়ালের শেষ দেখতে চাই!’’ সেই মন্তব্যের ৪৮ ঘণ্টার মধ্যেই বৃহস্পতিবার সারদা ও রোজভ্যালি-কাণ্ডের তদন্তে সিবিআইয়ের তৎপরতা শুরু হয়েছে।
সিবিআই সূত্রের খবর, রোজভ্যালি-কাণ্ডে খুব শীঘ্রই তৃণমূল সাংসদ তথা অভিনেতা তাপস পালকে জিজ্ঞাসাবাদের জন্য ডাকা হতে পারে। একইসঙ্গে রোজভ্যালি কর্তা গৌতম কুণ্ডুকে হেফাজতে নেওয়ার জন্য ভুবনেশ্বর আদালতে আবেদন করেছে সিবিআই। এদিন প্রাক্তন পরিবহণমন্ত্রী মদন মিত্রের প্রাক্তন আপ্ত সহায়ক বাপি করিমকে আবার সিজিও কমপ্লেক্সে ডেকে পাঠানো হয়েছিল। এতগুলি পদক্ষেপকে ‘হঠাৎ তৎপরে’র তকমা দিতে নারাজ সিবিআইয়ের আধিকারিকেরা। দাবি, তদন্তের গতিপ্রকৃতি অনুযায়ীই এই পদক্ষেপ। তাতে অবশ্য জল্পনা থামেনি। বিভিন্ন মামলায় চূড়ান্ত চার্জশিট দিয়ে তদন্ত গুটিয়ে আনার জন্যই এই পদক্ষেপ কি না, তা নিয়ে চর্চা শুরু হয়েছে।
গত অক্টোবরে তাপসকে সিজিও কমপ্লেক্সে ডেকে ঘণ্টা চারেক জিজ্ঞাসাবাদের পরে ছেড়ে দিয়েছিলেন তদন্তকারীরা। তৃণমূল সাংসদ তথা টলিউড অভিনেতার সঙ্গে সেদিন ছিলেন স্ত্রী নন্দিনীও। সিবিআই জানিয়েছিল, ২০০৯ সালে তাপস গৌতমের সংস্থা ‘ব্র্যান্ড ভ্যালু কমিউনিকেশনের’ অন্যতম ডিরেক্টর হিসাবে যোগ দিয়েছিলেন। এর জন্য মোটা টাকা বেতনও পেতেন। নন্দিনী রোজভ্যালি সংস্থার টিভি চ্যানেলে একটি অনুষ্ঠান পরিচালনা করতেন। তাপস অবশ্য কেলেঙ্কারি প্রকাশ্যে আসার অনেক আগেই ডিরেক্টরের পদ ছেড়ে দিয়েছিলেন। গত বছর অগস্টে সিবিআই একবার তাপসের ফ্ল্যাটে তল্লাশিও চালিয়েছিল। ব্যস ওই পর্যন্তই। তারপর তাঁকে নিয়ে আর টানাটানি হয়নি।
চার্জশিট পেশের পর রোজভ্যালি কর্তাকে হেফাজতে চাওয়ার বিষয়টিও তাৎপর্যপূর্ণ। গত সপ্তাহে ভুবনেশ্বর আদালতে ওড়িশার একটি মামলায় গৌতম-সহ রোজভ্যালির চার কর্তার বিরুদ্ধে চার্জশিট পেশ করেছে সিবিআই। সংস্থার দুই কর্তা শিবময় দত্ত এবং অশোক সাহাকে সিবিআই গ্রেফতার করলেও গৌতমকে এতদিন হেফাজতে নেওয়া হয়নি। এনফোর্সমেন্ট ডিরেক্টরেটের (ইডি) দায়ের করা মামলায় গ্রেফতার হয়ে গৌতম এখন জেল হেফাজতে। অসুস্থতার কারণে তিনি হাসপাতালে চিকিৎসাধীন। এদিন ব্যাঙ্কশাল আদালতের ভারপ্রাপ্ত মুখ্য বিচারক সঞ্চিতা সরকার গৌতমকে আগামী ২৮ জানুয়ারি পর্যন্ত জেল হেফাজতের নির্দেশ দিয়েছেন।
এদিন প্রাক্তন পরিবহণমন্ত্রীর প্রাক্তন আপ্ত সহায়ক বাপি হাজির হননি ঠিকই। তবে দীর্ঘদিন বাদে বাপিকে তলব মদনকে অন্য মামলায় হেফাজতে নেওয়ার প্রাথমিক পদক্ষেপ কি না, জল্পনার বৃত্তে সেই প্রশ্নও রয়েছে।